Autor:Eesti Keeletoimetajate Liit2. dets. 2022
#000000
Kuuendad Vikipeedia keeletoimetamistalgud algasid 1. detsembril. Talgutel oodatakse end proovile panema nii alustavaid kui ka kutselisi keeletoimetajaid, kes aitaksid väärtustada keeletoimetaja elukutset ja täiustada artikleid kogu aeg arenevas veebientsüklopeedias. Kaasa saab lüüa 14. märtsini ja parimaid ootavad rahalised preemiad kokku 2750 euro väärtuses.
#000001
Keeletoimetamistalgutel osalemiseks tuleb Vikipeedias vajutada lingile “Alanud on keeletoimetamistalgud!”, enda nimi ja toimetatavad artiklid kirja panna ning tööle asuda. Tubli talguline peaks parandama õigekirja, stiili, sõnajärge ja vormistust, lisapunkte saab faktide ja terminite kontrollimise eest. Žürii hindab nii keeletoimetatud artiklite kvaliteeti kui ka hulka.
#000002
Žürii selgitab välja parimad keeletoimetajad, keda tunnustatakse rahalise auhinnaga. Esimene preemia on 1000, teine 600 ja kolmas 400 eurot. Neljas koht saab kommunikatsioonibüroo Past ja Partnerid tunnustusmüksu 250 eurot ning parim uus tulija Wikimedia Eesti preemia 500 eurot.
#000003
Seni on talgutel osalenud 96 inimest, kes on aidanud ladusamaks muuta ligi 3000 artikli keelt. 2022. aastal valiti parimateks keeletoimetajateks Mariin Pantelejev, Kaja Randam, Eve Sooneste ja Sirje Tomiste. Parim uus tulija oli Inga Ritso. Kahekordne võitja Mariin Pantelejev julgustas alustavaid keeletoimetajaid kätt proovima, sest talgutel osalemine annab võimaluse ette kujutada, mis tunne oleks seda tööd teha täiskohaga. “Korrastatud artikli ära salvestamine ja avaldamine tekitab samasuguse rahulolutunde nagu loodusest prügi ära koristamine,” lisas ta oma talgutööle tagasi vaadates.
#000005
Auhinnasaajad ja soovi korral ka teised osalised saavad tagasisidet. Seni on žürii tehtud toimetamistöö kohta kommentaare kirjutanud. Nendel talgutel teeb žürii aga mõnes toimetatud artiklis ise omakorda parandusi, millest talguline võiks õppida. “Nii ei jää žürii kommentaarid vaid teoreetiliseks, vaid aitavad Vikipeediat praktiliselt paremaks muuta,” rääkis žürii liige, kutseline keeletoimetaja Riina Reinsalu.
#000006
Rohkem teavet keeletoimetamistalgutel osalemise kohta leiab Vikipeediast.
#000007